Κολοκυθάκια, κολοκυθοκορφάδες και μπαρμπούνια με δυόσμο και πάπρικα στην κατσαρόλα
Πράσινη σαλάτα εποχής με μπόλικο δυόσμο για περισσότερο άρωμα.
400 γρ. τρυφερά κολοκυθάκια, ιδανικά μαζί με τους ανθούς τους, καθαρισμένα και κομμένα στη μέση ή στα τρία, ανάλογα με το μέγεθός τους (τους ανθούς τούς ψιλοκόβουμε), 600 γρ. φασολάκια (προτιμότερο μπαρμπούνια, καθαρισμένα και κομμένα στη μέση: με ένα κοφτερό μαχαίρι κόβουμε τις άκρες και τα καθαρίζουμε περιμετρικά για να αφαιρέσουμε τη χοντρή ραφή-ίνα), 1 ξερό κρεμμύδι, σε ψιλά καρέ, 2 κουτ. γλυκού ζάχαρη, 2 σκελίδες σκόρδου (ή όσο θέλουμε), ψιλοκομμένες, 4 μέτριες ώριμες ντομάτες, τριμμένες, 1 κουτ. γλυκού πάπρικα γλυκιά, σε σκόνη, 2 κουτ. γλυκού ρίγανη ξερή, τριμμένη, 1/3 μάτσο μαϊντανός, ψιλοκομμένος (μόνο τα φύλλα), τα φύλλα από 1/4 μάτσο δυόσμο, ψιλοκομμένα, 120 ml ελαιόλαδο, αλάτι, φρεσκοτριμμένο πιπέρι
Σε μια φαρδιά κατσαρόλα ζεσταίνουμε το μισό λάδι σε μέτρια φωτιά και σοτάρουμε τα κολοκυθάκια για περίπου 4 - 5 λεπτά, ανακατεύοντάς τα με ξύλινη κουτάλα, μέχρι να μαλακώσουν ελαφρώς και να ροδίσουν από όλες τις πλευρές. Τα βγάζουμε και τα αφήνουμε στην άκρη. Ζεσταίνουμε το υπόλοιπο λάδι σε χαμηλή φωτιά και σοτάρουμε τo κρεμμύδι με τη ζάχαρη και αλατοπίπερο, για περίπου 15 λεπτά, μέχρι να μαλακώσουν και να καραμελώσουν κάπως. Ρίχνουμε τα φασολάκια, το σκόρδο και συνεχίζουμε το σοτάρισμα για 10 λεπτά, έως ότου ροδίσουν ελαφρώς. Προσθέτουμε τους κολοκυθοανθούς, την ντομάτα, αλατοπίπερο και την πάπρικα, δυναμώνουμε τη φωτιά και μαγειρεύουμε για 2 - 3 λεπτά, μέχρι να αρχίσουν τα υγρά να κοχλάζουν. Χαμηλώνουμε τη φωτιά και σιγομαγειρεύουμε με μισόκλειστο καπάκι, για περίπου 30 λεπτά, μέχρι να μαλακώσουν τα φασολάκια. Προσθέτουμε τα σοταρισμένα κολοκυθάκια μαζί με το λάδι τους, τη ρίγανη, το μαϊντανό και το δυόσμο, ανακατεύουμε και συνεχίζουμε το μαγείρεμα για άλλα 5 - 10 λεπτά, μέχρι να μαλακώσουν τα κολοκυθάκια. Τα υγρά των λαχανικών είναι αρκετά ώστε να μη χρειάζεται να προσθέσουμε νερό . Παρ’ όλα αυτά, αν χρειαστεί, προσθέτουμε λίγο (50 ml) ζεστό.Συνοδεύουμε με: μαλακή φέτα και χωριάτικο ψωμί.Στο ποτήρι μας: λευκά ξηρά, αρωματικά κρασιά, Μαντινεία, Βιδιανό, Μαλαγουζιά, Sauvignon Blanc.
Λαχανικά